הר הטייסים | אתר טיולי
יוחאי כורם | 13/12/2017
השמורה משתרעת סביב פסגת הר טייסים, אחת הגבוהות בפסגות הרי ירושלים (נקודת גובה 796 מ'). מפסגת ההר נשקפת תצפית מרשימה. שטח השמורה כולל אזורי חורש ים תיכוני של אלון מצוי ואלה ארצישראלית ובתה על קרקע חווארית, המכיל את ריכוז מיני הסחלבים העשיר ביותר בהרי ירושלים, עם 14 מיני סחלבים.
בין בעלי החיים הנמצאים בשמורה יש שועלים, תנים ודורבנים. בפסגת הר טייסים נמצא אתר ההנצחה לחללי חיל האוויר.
על ההר נמצא גלעד לחללי חיל האוויר הישראלי והמקום הוא אתר ההנצחה המרכזי של חיל האוויר. הגלעד הוקם מספר שנים לאחר מלחמת העצמאות. הוא בנוי מאבן ירושלמית ובחלקו העליון מנוע מטוס הרוס עם מדחף מעוקם. שרידים אלו הם של מטוס תובלה קל חד מנועי מסוג "נורסמן" שהתפוצץ והתרסק על פסגת דיר עמר, היום הר איתנים הסמוך, ב-10 במאי 1948. המטוס נשלח למשימת הפצצה מן האוויר כסיוע אווירי בכיבוש הכפר בית מחסיר (היום בית מאיר) על ידי חטיבת הראל של הפלמ"ח. הלחימה הייתה במסגרת מבצע מכבי לכיבוש פרוזדור ירושלים. מטוס הנורסמן נשא פצצה ניסיונית חדשה – חבית נפץ במשקל 200 קילוגרמים. צוות המטוס כלל את שני הטייסים יריב שיינבוים ודניאל בוקשטיין, את האלחוטן/צלם אווירי שלמה כהן ושלושה מומחי חימוש, שלמה רוטשטיין, יצחק שקלנביץ וצבי שוסטרמן - כולם נהרגו. נסיבות נפילתו של המטוס עלומות עד עצם היום הזה‏; שברי המטוס נמצאו בנחל כסלון הסמוך רק לאחר כיבוש האזור ופריצת הדרך לירושלים בספטמבר 1948. עצמותיהם של הנופלים, שנטמנו על ידי הערבים בבאר בכפר הסמוך, לוקטו והובאו לקבורה בקבר אחים בקריית ענבים. מספר שנים לאחר מלחמת העצמאות הועברו מנוע המטוס ומדחפו לראש ההר ונקבעו כגלעד. אנדרטה נוספת לצוות מטוס זה ועליה חלק ממנוע המטוס נמצאת במושב גבעת יערים הסמוך.
מעיין יפה ומסודר שנמצא אף הוא בשמורה. מדובר על בריכה מלאכותית, שכשמלאה – המים צלולים וקרירים. מומלץ לבדוק לפני שיוצאים האם יש בו מים, למרות שיפה להסתובב באזור גם בלי המעיין.
למידע נוסף על עין טייסים »
ליד רמת רזיאל
נתקעתם עם הרכב בדרך להר הטייסים?
חוות דעת על הר הטייסים
טרקטורוני ירושלים טרקטורונים/ קרטינג/ רייזרים, סדנאות / הרצאות, אטרקציות לקבוצות ואירועים